Rynar

Rynar (němsce Ringenhain) je wjes w sakskej Hornjej Łužicy. 20 chěžow ze stołom charakterizuje wobraz sydlišća. W Rynarju steji najmjeńša chěža ze stołom Hornjeje Łužicy. Wjes słuša wot lěta 1995 ke gmejnje Wołbramecy.

Geografija

Wjes leži při B 98 mjez Wołbramecami a Wjazońcu a wupřestrěwa so po woběmaj bokomaj rěčki Wjazońcy, kotraž so pod Sokolnikom wužórli, přez Rynar a gmejnu Wjazońca a město Biskopicy běži a so blisko města Heidenau do Łobja wuliwa. Rěka Wjazońca, nad kotrejž Rynar leži, tworješe něhdy mjezu mjez Mišnjanskim a Łužiskim bokom wsy. Hakle krótko po Prěnjej swětowej wójnje je so tute rozdźělenje wotstroniło. Najwyši dypk wsy je Vogelberg (462 m).

Mało kilometrow na juhu wot Rynarja, za Wołbramecami, je mjeza z Čěskej, hdźež je přechod za pućowarjow do wsy Severní, kotraž je najsewjerniše sydlišćo Čěskeje. W bliskosći hosćenca Waldhaus při dróze wot Wołbramec do Neustadta in Sachsen je na čěskej stronje měznik 2/41, kotryž najsewjerniši dypk Čěskeje woznamjenja.

We wokolinje Rynarja je wjele wulětnych cilow, na přikład Sokolnik (586 m) w Hohwaldźe, Motydłowska wyšina (504 m) pola Motydła, Wulki Pichow (498 m) pola Tućic, Sydom lipow (454 m) pola Wołbramec a druhe. Je tež 7,8 km dołha kołowa pućowanska šćežka z rjanymi rozhladami. Wokolina Rynarja je z pućowanskimi šćežkami derje spřistupnjena.

 Stawizny 
Prěnje historiske naspomnjenje jako Rynginhan pochadźa z lěta 1359.

Wopon
Rynarski wopon pokazuje honač. Po starej powěsći bě honač jenički žiwoch, kotryž bě po žałostnym morje w srjedźowěki we wsy hišće žiwy.

Kulturne a sportowe zarjadnišća
We wsy stej sportnišćo z hosćencom a gmejnske srjedźišćo, kotrež z bywšeje zakładneje šule nasta. Zakładna šula bě so w lěće 2000 začiniła a 25. oktobra 2003 je so nowe gmejnske srjedźišćo Stara šula zahajiło a je wot toho za powšitkowne wužiwanje wotewrjene. Tam so swójbne swjedźenje, schadźowanja, kubłanja, přednoški a. dr. wotměwaja, je tam knihownja a młodźinski klub. Wotměwaja so tu tež nyšpory ewangelskeje wosady Wjazońca.

Žórła

Wotkaz
 www.steinigtwolmsdorf.com/ringenhain.htm

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Wjazońcy
Kategorija:Wołbramecy
Kategorija:Prěnje naspomnjenje 1359
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1995